李衛公贊
作者：陳長方
朝代：宋

paragraphs: 虬鬚天人世不有，兩河股裂羣兇手。
健兒誰復知大家，養子朝朝飲牛酒。
廟堂坐論贊皇公，三鎮便同牛馬走。
濯手爲雨噫爲風，斡旋六合臂運肘。
奇章器僅等罍樽，公人中龍彼犬豚。
數百年來號牛李，氣塞不堪今重論。
感時念古寸心切，更覺會昌勳業尊。
未應精爽焄蒿盡，試哦楚些招斷魂。